Til: Knut Fægri

Dato: 24.9.2013

EFV: Referat fra plangruppemøte, 27. september 2013.

**Agenda for møtet:**

**1. Godkjenning av** [**referat**](http://www.uio.no/for-ansatte/arbeidsstotte/prosjekter/internt-handlingsrom/plangrupper/ekstern-finansiering/moter/2013/efv-mref_130904v2.docx) **og innkalling**

**2. Status pågående aktiviteter**

**\*** [detaljerte lønnstransaksjoner](http://www.uio.no/for-ansatte/arbeidsstotte/prosjekter/internt-handlingsrom/plangrupper/ekstern-finansiering/moter/2013/detaljertetransaksjoner-plangruppe-27092013-v1.ppt)

\* prosjektøkonomistyring

\* standard kontrakter

**3. Arbeidsgruppe 5 - behovsutredning - [arbeidsgruppe og sammensetning](http://www.uio.no/for-ansatte/arbeidsstotte/prosjekter/internt-handlingsrom/plangrupper/ekstern-finansiering/moter/2013/utkast-mandat-arbeidsgruppe-5v1-0.docx)**

I forkant av møtet vurder aktuelle deltakere til arbeidsgruppen - ref. NN under arbeidsgruppens sammensetning.

**4. Tilrettelegging for [leiested](http://www.uio.no/for-ansatte/arbeidsstotte/prosjekter/internt-handlingsrom/plangrupper/ekstern-finansiering/moter/2013/delprosjekt-implementering-leiested-v1.ppt)**

Forslag:

\* Organiseres som [delprosjekt under EFV-V](http://www.uio.no/for-ansatte/arbeidsstotte/prosjekter/internt-handlingsrom/plangrupper/ekstern-finansiering/moter/2013/sammendrag---leiested---220913.docx) med tidshorisont: 14.oktober 2013– 27.juni 2014

\* Nedsettes en kompetansegruppe i tilknytning til prosjektet med ressurser fra pilotenhetene til å ivareta implementering og spørsmål knyttet til dette

**5. Eventuelt**

Avklaring møteinnkallinger

**Forfall:** Jarle Nygard, Ingrid Sogner, Katinka Grønli og Jan Thorsen

**Vararepresentanter:** Mette Topnes, Guri Drottning Aarnes, begge FA

Knut ledet møtet og innledet med agendaen for møtet.

**1. Godkjenning av** [**referat**](http://www.uio.no/for-ansatte/arbeidsstotte/prosjekter/internt-handlingsrom/plangrupper/ekstern-finansiering/moter/2013/efv-mref_130904v2.docx) **og innkalling**

Til referatet ble det knyttet usikkerhet til betydningen av setning under pkt.2 midt på side 2 *«USIT bør delta for å ivareta publiseringen etter hvert»*. Det ble spesifisert av Ellen Johanne at dette knyttet seg til diskusjonen rundt hvordan USIT bør involveres som IT-faglig kompetanse i en systemutvikling og i hvilken fase. Ellers godkjennes referatet som det foreligger.

Vebjørn påpekte at det var feil dato i første avsnitt i punkt 3.

**2 Status pågående aktiviteter**

Camilla presenterte status for detaljerte lønnstransaksjoner og prosjektøkonomistyring.

Detaljerte lønnstransaksjoner ligger i henhold til plan. Alle involverte har satt av ressurser til å få gjennomført dette. Avstemming har foregått etter plan på lønnssiden, enkeltavvik er utredet. Lønnsfiler er sendt over til ØPA v/SAF og RS for videre avstemming. Over høstferien vil det være mulig å si mer om hvilke avvik som finnes på regnskapssiden. Ny rapportering på avstemming og fremdrift i neste plangruppemøte. Leveransedato ble satt til 31.10.13.

I delprosjekt for prosjektøkonomistyring er nye rapporter og forslag til minimumsstandard lansert for økonomimedarbeidere og annet støtteapparat involvert i prosjektstyringen. 60 stykker var til stede på lanseringen som i første omgang nok var mer overveldende enn opplysende. Helt nytt for dem som ikke har vært involvert i piloteringen. Kritisk med fokus på opplæring og praksis for å sikre trygghet hos prosjektcontrollere som formidler av innholdet i de nye rapportene. Det er satt opp arbeidsstue for prosjektcontrollere for å avklare eventuelle spørsmål i praksis og ha dialog om problemstillinger knyttet til de nye rapportene. Målet er at minimumsstandarden kan bli en felles ambisjon for prosjektøkonomistyring som man jobber mot i årene fremover.

Plangruppen kommenterte at dette er tidspunktet på året hvor grunnlaget i budsjettet legges og som en følger opp i de nye rapporter på nyåret. Her ligger det en mulighet! Plangruppens forslag er å benytte seg av de ressursene som var involvert i pilotene og bruke disse også inn i arbeidsstuene som kan være mer temabaserte. Temabaserte arbeidsstuer bør følges av en invitasjon – ikke nok med påmelding.

Guri presenterte på vegne av FA tiltak for behovsutredning knyttet til kontrakter. Det settes opp workshops for å tilpasse webinformasjonen for å bedre tilgangen til avtalemaler slik at den er tilpasset prosjektleder og prosjekteiers behov. Utfordringen ved standard maler har vært knyttet til feil bruk av malene hvor enkelt paragrafer endres og/eller utelates. Det er derfor også mulig med standard sjekkpunkter. Plan for det videre arbeidet og deltakere i workshops presenteres for plangruppen i neste møte.

Plangruppen hadde innspill på å bruke nettskjema som mal for kontrakter hvor man fyller inn finansiør og annen relevant informasjon og at det på bakgrunn av dette ble generert en kontrakt. På denne måten unngås feil bruk av maler. Noe av utfordringen har vært at mangelen på flere standardmaler/eksempler har medført klipp-og-lim fra tidligere avtaler, som dermed over tid fjerner seg lenger og lenger bort fra utgangspunktet og kan medføre utilsiktede problemer.

Eksempler på faktiske kontrakter er en annen måte å dele maler på. Det ble poengtert av plangruppen at dette arbeidet er viktig da UiO ellers blir pådyttet kontraktsmaler fra samarbeidspartnere, f.eks. Sintef, som ikke nødvendigvis dekker kritiske elementer fra et UiO-perspektiv. Man kan f.eks. fort ende med avtaler som direkte strider mot UiOs forpliktelse til å sikre tilgjengeliggjøring av forskningsresultater.

Plangruppen var fornøyd med fremdriften på alle punkter, spesielt lønntransaksjoner som er en kritisk leveranse.

**3. Arbeidsgruppe 5 - behovsutredning - [arbeidsgruppe og sammensetning](http://www.uio.no/for-ansatte/arbeidsstotte/prosjekter/internt-handlingsrom/plangrupper/ekstern-finansiering/moter/2013/utkast-mandat-arbeidsgruppe-5v1-0.docx)**

Ellen Johanne presenterte kort forslaget til mandat for arbeidsgruppe 5 og innledet til diskusjon rundt innholdet i mandatet. Plangruppen diskuterte avgrensningen av og formuleringene i mandatet knyttet til system, portal og organisering av støtteapparatet. Det ble presisert at begrepet portal er knyttet til at en løsning må kunne ivareta samling av innhold fra ulike systemer. Det som skal vurderes er behovet for et støtteverktøy for den enkelte prosjektleder, ikke et styringsverktøy. Flere kommenterte at det var et vel sterkt systemfokus i mandatet og etterspurte et bredere mandat som også omhandler organiseringen som skal støtte prosjektleder i dette arbeidet. Sekretariatet presiserte at arbeidsgruppen er en første arbeidsgruppe i en prosess med flere steg og at det er kritisk med en god avgrensning i mandatet, men at det bør synliggjøres hva denne arbeidsgruppen skal levere inn i det videre arbeidet og hva det videre arbeidet består av.

Plangruppen ble enig om at det på bakgrunn av diskusjonen må jobbes mer med mandatet både knyttet til innhold/avgrensning og språklig for å sikre at mandatet blir dekkende for arbeidsgruppen. Revidert mandat tas opp på nytt i neste plangruppemøte. I tillegg ble det enighet om at primær målgruppe for en portal er prosjektleder mens sekundære målgrupper kan diskuteres i arbeidsgruppen. Det bør også vurderes når it-siden bør inn og vurdere GAPs-analysen siden de ikke er en del av arbeidsgruppen.

Forslaget fra Jarle om instituttleder på IBV Finn Eirik Johansen som representant for prosjekteiersiden ble vedtatt. Gudleik skal finne forslag til prosjektleder (faglig) som representant for HUMSAM-miljøet.

**4 Tilrettelegging for [leiested](http://www.uio.no/for-ansatte/arbeidsstotte/prosjekter/internt-handlingsrom/plangrupper/ekstern-finansiering/moter/2013/delprosjekt-implementering-leiested-v1.ppt)**

Camilla presenterte kort forslaget om tilrettelegging for leiested ved UiO. det er mulig å inkludere leiested i søknader fra 2014, men ikke noe «big bang» ved UiO per 1.1.2014. Det er viktig å få opp de største leiestedene først. Ansvaret for kartleggingen er en jobb som ligger ute i fagmiljøene. Det er viktig å bruke erfaringene fra pilotene som erfaringsgrunnlag og struktur for videre kartlegging ved andre enheter ved å sette opp en koordineringsgruppe med kompetanse på leiested.

Den videre diskusjon i plangruppen inneholdt både elementer knyttet til nivå og plan for teknisk tilrettelegging og politiske avklaringer knyttet til bruken av TDI modellen.

Vebjørn ved SMN ser at det ligger et potensial for SMN ved bruk av leiested på EU-prosjekter. Utfordringen er at dette ikke er endelig avklart med EU i tilknytning til Horizon2020. Dette og flere andre overordnede avklaringer som leiestedsrapporten vil peke på, må tas videre på nasjonalt nivå gjennom UHR i samarbeid med KD og NFR. KD anbefaler modellen, men kommer ikke til å tvinge institusjoner til å ta den i bruk. Fra et implementeringsnivå er det kritisk å få til en troverdig linje ved forankring av dette i fagmiljøene og tilrettelegge for en felles måte å kartlegge, prise og følge opp leiesteder ved UiO.

Fra et styringsperspektiv vil modellen legge beslutningen om investeringer på et enhetsledernivå. Dette krever investeringer i forkant for å hente inn pengene ved eksterne midler i etterkant og en annen måte å styre våre investeringer enn vi nødvendigvis gjør i dag. På sikt kan dette gi UiO en mer stabil økonomistyring når vi i større grad får et bevisst forhold til å få dekket inn varige kostnader knyttet til drift og vedlikehold av utstyrsparken vår. Dette vil bli diskutert og håndtert videre av Infrastrukturutvalget, også knyttet til de 100 mill.kr. som nå fordeles til investeringer i infrastruktur.

Til neste plangruppemøte presenteres det et mer detaljert forslag til plan for implementering samt deltakere i koordineringsgruppen for leiested.

**5 Eventuelt**

Møteplan for høsten

18.oktober faller møtet på samme tidspunkt som EU-møte om Horizon2020. Også Gudleik er bortreist denne dagen. Det gjøres en vurdering av om det er mulig å flytte møtet.